Oleksandr Zintšenko

Oleksandr Volodymyrovytš Zintšenko (, s. 15. joulukuuta 1996 Radomyšl, Žytomyrin alue, Ukraina) on ukrainalainen jalkapalloilija, joka edustaa Eredivisiessä pelaavaa Ajaxia. Hän pelaa vasempana laitapuolustajana ja hyökkäävänä keskikenttäpelaajana. Zintšenko kuuluu myös Ukrainan maajoukkueeseen.

 Seurajoukkueura 
Zintšenko aloitti uransa Šah’tar Donetskin juniorijoukkueessa, jossa hän pelasi heinäkuuhun 2014 asti. Zintšenko piti noin puolen vuoden tauon urastaan, kunnes siirtyi Venäjän jalkapalloliigan Ufan joukkueeseen helmikuussa 2015. Englannin Valioliigan Manchester City osti hänet heinäkuussa 2016.

Zintšenko pelasi kauden 2016–2017 lainalla PSV Eindhovenissa. Hän pelasi 12 ottelua Eredivisiessä ja neljä ottelua mestarien liigassa. Hän pelasi myös PSV:n alle 21-vuotiaiden joukkueessa. Ensimmäisen ottelunsa Manchester Cityn edustusjoukkueessa hän pelasi liigacupin ottelussa Wolverhamptonia vastaan lokakuussa 2017. Valioliigassa hän debytoi saman vuoden joulukuussa, ja pelasi kauden aikana kaikkiaan kahdeksan sarjaottelua Cityn voittaessa Valioliigan mestaruuden. Hän voitti myös Liigacupin mestaruuden pelattuaan neljä ottelua.

vasen|pienoiskuva|Zintšenko vuonna 2018.
Zintšenko nousi kansallisen triplamestaruuden voittaneen Cityn vakiokokoonpanoon loppukaudella 2018−2019. Hän pelasi kauden aikana Valioliigassa 14, FA-cupissa neljä ja Liigacupissa kuusi ottelua. Mestarien liigassa hän pelasi viidessä ottelussa. Seuraavalla kaudella hän pelasi 19 valioliigaottelua, kaksi ottelua Cityn voittamassa Liigacupissa ja oli voittamassa myös Community Shieldiä. Kaudella 2020–2021 hän pelasi 20 ottelua Cityn voittaessa Valioliigan mestaruuden. Mestarien liigassa hän pelasi yhdeksän ottelua, myös tappiollisen loppuottelun. Cityn voittamassa liigacupissa hän pelasi kaksi ottelua. Seuraavalla kaudella hän pelasi 15 ottelua Cityn voittaessa Valioliigan mestaruuden.

Zintšenko siirtyi Valioliigan Arsenaliin 35 miljoonan euron siirtosummalla kesällä 2022. Hän pelasi avauskaudellaan 27 valioliigaottelua ja teki ensimmäisen liigamaalinsa Aston Villaa vastaan helmikuussa 2023. Eurooppa-liigassa hän pelasi kolme ottelua, FA Cupissa kaksi ja liigacupissa yhden ottelun. Kaudella 2023–2024 hän pelasi 27 valioliigaottelua, joista 20 avauskokoonpanossa ja teki yhden maalin. Mestarien liigassa hän pelasi kuusi ja liigacupissa kaksi ottelua. Kaudella 2024–2025 hän pelasi 15:ssä valioliigaottelussa, ja näistä vain viidessä avauskokoonpanossa. Mestarien liigassa hän oli kaksi kertaa avauksessa ja tuli neljä kertaa vaihdosta kentälle. Hän teki maalin neljännesvälierässä vanhaa lainaseuraansa PSV Eindhovenia vastaan.

Zintšenko siirtyi syyskuussa 2025 Arsenalista saman sarjan Nottingham Forestiin yksivuotisella lainasopimuksella. Lainakaudellaan Nottinghamissa hän pelasi viisi valioliigaottelua, kolme Eurooppa-liigan ottelua, yhden FA Cupin ottelun sekä yhden liigacup-ottelun.

Helmikuun alussa 2026 Zintšenko siirtyi alankomaalaiseen AFC Ajaxiin 1,5 miljoonalla eurolla.

 Maajoukkueura 
Zintšenko pelasi Ukrainan ikäkausimaajoukkueissa 16−21-vuotiaiden sarjoissa. Hän pelasi alle 17-vuotiaiden EM-kilpailuissa 2013 ja alle 19-vuotiaiden EM-kilpailuissa 2015. Hän teki maajoukkuedebyyttinsä Ukrainan paidassa 21. lokakuuta 2015 Euroopan-mestaruuskilpailujen 2016 karsintaottelussa Espanjaa vastaan. Hänestä tuli Ukrainan nuorin maalintekijä 19 vuoden ja 214 päivän iässä 29. toukokuuta 2016 ystävyysottelussa Romaniaa vastaan. Zintšenko kuului Ukrainan joukkueeseen kesä–heinäkuussa 2016 pelatussa EM-lopputurnauksessa ja pelasi Ukrainan kaikissa kolmessa ottelussa. Kesälle 2021 siirretyissä EM-kilpailuissa hän pelasi täyden ajan puolivälieriin edenneen Ukrainan kaikissa viidessä ottelussa. EM-kilpailuissa 2024 hän pelasi täyden ajan kahdessa ensimmäisessä ottelussa ja tuli Belgiaa vastaan vaihdosta kentälle. Hän on helmikuun 2026 alkuun mennessä pelannut 75 A-maaottelua, joissa hän on tehnyt kaksitoista ja syöttänyt seitsemän maalia.

 Lähteet 

 Aiheesta muualla 
 Zintšenkon kotisivut 

Luokka:Ukrainalaiset jalkapalloilijat
Luokka:Vuonna 1996 syntyneet
Luokka:Elävät henkilöt